Gressholmen ble sperret av etter forurensningsfunn. Nå undersøkes ny Oslo-øy. 
En gammel skytebane skaper trøbbel på Gressholmen. Men også Lindøya har hatt skytebane. Nå vil Statsbygg sjekke øya for helseskadelige stoffer.  Midt mellom Nakholmen, Hovedøya og Gressholmen i Indre Oslofjord ligger Lindøya. Øya består av idylliske friområder og rundt 300 små sommerhytter.  Før påske ble naboøya Gressholmen delvis sperret av etter funn av helseskadelige stoffer. Forurensningen stammer fra skytebanen som lå på øya fra 1864 til 1990 og målingene viste høye nivåer av blant annet bly.  Men Gressholmen er ikke den eneste øya i Oslofjorden med skytebane-historikk. Også på Lindøya var det skytebane – fra midten av 1800-tallet og frem til 1948.  Er det forsvarlig for folk å oppholde seg og bade her? Det vil Statsbygg nå undersøke.  Ble aktualisert av Gressholmen-funn Det er altså staten, ved Statsbygg, som eier Lindøya. Kommunikasjonsdirektør Hege Njaa Aschim bekrefter at de nå vil sette i gang undersøkelser for å sjekke eventuell forurensning etter skytebanen. – Hvorfor har dere ikke undersøkt dette tidligere? – I forbindelse med den nylig aktualiserte saken på Gressholmen, har vi startet en prosess hos oss for å undersøke den historiske aktiviteten på et skytefelt på Lindøya, svarer Aschim i en e-post. Hun vet foreløpig ikke når undersøkelsene kommer i gang, men opplyser at det vil skje i samråd med Miljødirektoratet.  På Gressholmen er publikum oppfordret til å unngå bær, sopp og annet spiselig – også utenfor områdene som er sperret av. I tillegg frarådes fisk, skjell og andre skalldyr som er fanget der. Og barn bør unngå sand og jord i munnen. – Bør folk på Lindøya unngå det samme?  – Nei, det har vi ikke fått noe informasjon om, svarer Aschim.  Vet ikke hvor skytebanen lå Heller ikke Miljødirektoratet vil komme med advarsler til Lindøya-besøkende før undersøkelser er gjennomført. Det opplyser seksjonsleder Tanya Helena Hevrøy.  Direktoratet har ikke historisk informasjon om nøyaktig hvor skytebanen lå eller hvor mye den var i bruk. Men:  – På generelt grunnlag kan vi si at forurensning og spredning av tungmetaller er avhengig av omfanget av skyteaktiviteten (antall avfyrte skudd) og de naturgitte forholdene i massene der ammunisjonsrestene ligger, skriver Hevrøy i en e-post.  «Ukjent tilstand» Gressholmen ble i 2022 registrert i Miljødirektorats nasjonale database for forurensning. Øya ble merket med mystiske «påvirkningsgrad X». Det betyr «ukjent tilstand». Øya er også merket av i direktoratets kartlegging av nedlagte sivile skytebaner. Kartleggingen ble publisert i 2023.  Oslo kommune, som eier Gressholmen, engasjerte derfor konsulentselskapet Rambøll for å undersøke forholdene.  Forurensede masser kategoriseres på en skala fra 1–5 og sier noe om hvor helseskadelige de kan være. 1 betyr ingen risiko. 5 er verst og beskrives som «svært dårlig». De forurensede massene på Gressholmen varierte fra 2–5 på skalaen. Før påske sperret kommunen av disse områdene på øya:
En gammel skytebane på Lindøya i Oslofjorden skal sjekkes for helseskadelige stoffer. Statsbygg eier øya.  Undersøkelsene skjer etter at helseskadelige stoffer ble funnet på Gressholmen, en annen øy med skytebane-historikk.  Det er ennå ikke kjent når undersøkelsene vil starte, og det er ikke gitt noen advarsler til Lindøya-besøkende.